Kakawin Arjunawiwāha/Pupuh 30
Pupuh 30 – Kṛti

1. 
a. wara Menakā sira kinon surapati marĕkê Dhanañjaya
b. sira katwang ing surawadhū pinituhu tĕkap ing sakahyangan 
c. tuwi tan waneb tuha-tuhânggĕhira makakulârya Phalguna 
d. sira tângucap kadi lumālana siwuhĕn i sang Dhanañjaya

2.
a. laki hantusākĕna ta gañjaran ing amĕnang ing raṇānggana 
b. pratuhun pamañcana niki n kapitu bapa tĕkap nṛpâtmaja 
c. hayu cakrawartining arūm pinakaguru manis kinatwangan 
d. ring ulah wagĕd paḍa huwus mayaśa paḍa tĕlas makabwatan

3. 
a. nya ta Suprabhfinita-nitan lihati makalawan Tilottamā 
b. tĕkap ing maminta parihêring awahiri ḍatĕng tatan humung 
c. amĕnang hiḍĕpnikang alah makin araras arumpukan gaḍung 
d. papagĕn liringnya laki mĕnggĕp anguwahi gĕlungnya tan lukar

4. 
a. nya waneh dṛdhâmaca wilāpa hana wahu huwus madarpana 
b. gumĕlung-gĕlung kaka-kakanya sinuru-suruyanya ring tangan 
c. hana manggupit ruditagīta manam-anama hastakośala 
d. kadi hintĕn esi dinĕlö t-ingĕt-ingĕtakĕn ing pasanggaman

5. 
a. wĕkas ing wĕkas tiki kabeh ndatak amihĕri taku ring waneh 
b. laku ta t-ruhun tumama ring tilam aku mutusêka ng aywana
c. iti mangkanôjarira sang winuwusan atiki n salah sahur 
d. angucap waneh kadi nirāgraha tuhun umasuk marêng jinĕm

6. 
a. wara Suprabhā sira kinon mamungarana rikang samangkana 
b. phalaning huwus mapihutang priya parĕng umasuk marêng jinĕm 
c. alawas patūtnira lawan padulurira ri kāla ring hĕnū
d. rasa tan papanggila kinol rĕngu-rĕngunira tan tĕkê hati

7. 
a. arĕnah sang Arjuna marĕk-marĕk angusapi gātra pet siwi 
b. anĕpak tangan sang anulak wahu-wahu kinayuh tĕngahnira 
c. asaput-saput susu parĕng rwa karika tinahānikang ulah 
d. alĕmĕh katona tumukup kĕtĕ-kĕtĕgira mār sumamburat

8. 
a. mawuwus ta sang nṛpatiputra mijil upas ikang karāsikan 
b. ibu tâsyasih mapa manista n alarisa halista yan lihat 
c. awanĕh rĕngunta yat amöm waja huwus atasak mirahnikā 
d. larani nghulun hinĕnĕngan kadi mangucap-ucap lawan rakĕt

9. 
a. mapa dening ahyas ibu ngūni karaṇaning anĕmwakĕn hayu
b. mangunĕng galuh karika nitya karamas ing anöbakĕn gĕlung 
c. apupur mĕnur mawida kĕmbang asana karikā dyah i nghulun 
d. athawâsusur tĕbu kita dyah ari tuhagaṇâpĕpĕh madhu

10. 
a. sira sang minangkana kahĕnti hatinira tuhun mapet siwi 
b. angĕlih-ngĕlih makasahur pangĕsahira lawan rĕngihnira 
c. katĕmu pwa muṣṭini tapihnira lukar irikân tiniṇḍihan 
d. mata mesi manmatha tininghalakĕn i mata tan lumis mata

11. 
a. ri huwusnirân kawawa mukṣa hatinira manguṇḍĕng ing dagan 
b. anangis tumungkul umusap haringĕtira matūt grĕt ing tĕngah 
c. asaput hulĕs juga sirâgila tĕkap i mĕlĕs nikang tapih 
d. mwang ikang pupū kadi kukū gaḍing amaya-maya tĕkĕ wĕtis

12. 
a. nṛpaputra matyakĕn awaknira ring ulah arūm priyambada 
b. tĕka ping rwa pintiga sirênubhayan añar atūt ulahnira
c. wuluh angharas tĕbu papanggihira paḍa rināmyaning manis 
d. angĕnoh wawang matĕmu ros matĕmu wuku silih dĕlö mata

13. 
a. ndah aneka lālana pararyananira sumukhāna ng indriya 
b. hana yan wijil sumĕlang ahyas ajajar atitih-titih pupū 
c. angatag narendraputra mañjinga ñamu-ñamu ring rasâdhika 
d. gĕtih ing kukap kadi tĕgĕl mamutani kadi hampas ing madhu

14. 
a. kramakāla meh tĕka ta nālikanira matutur ta Suprabhā 
b. tumurun marêng bañu tĕhĕr mulih amirah ikang matâpĕde 
c. akĕdö-kĕdö laku nirâmiru-miru tĕpining tapih lukar 
d. tumiling-tiling mulat i sor masĕmu rĕngu paran kunang katon

jv Basa Jawa (Javanese)
Kakawin Arjunawiwāha